Proces trvá zlomok času oproti tomu, ak by človek robil zápis len s využitím štátnych elektronických služieb.
- Povinnosť pridania údajov sa týka spoločníkov firiem, ktoré boli do registra zapísané pred 1. októbrom 2020.
- Vo väčšine prípadov informácie doplnil štát automaticky.
- Ak firma o tom nedostala informáciu do 31. mája, treba údaje doplniť ručne.
- Na zápis slúži elektronická služba na portáli Slovensko.sk.
- Webový nástroj mimovládky s jednoduchým rozhraním a sprievodcom pomôže s absolvovaním procesu a vyplnením potrebných údajov.
Občianske združenie Slovensko.Digital spolu s komunitou dobrovoľníkov pripravilo webovú aplikáciu, ktorá zjednoduší podnikateľom zápis identifikačných údajov do obchodného registra. Používatelia ju nájdu na tejto internetovej adrese.
Povinnosť pre spoločnosti zapísané pred októbrom 2020 zaviedla novela zákona pred dvomi rokmi, pričom to musia stihnúť do konca septembra.
Väčšinu údajov doplnili automaticky
"Hoci rezort spravodlivosti vyplnil údaje pre niektoré firmy automaticky, ostalo ešte množstvo firiem, ktoré túto povinnosť musia do 30. septembra splniť sami," poukazuje mimovládka.
Pred necelým rokom štátny tajomník ministerstva pre informatizáciu Ján Hargaš pre Živé.sk vravel, že by mali vedieť identifikovať asi 70 percent spoločníkov a spraviť zápis za nich bez toho, aby sa vo veľkej časti pomýlili.
Štát posielal aj oznámenia o doplnení identifikačných údajov do 31. mája. Ak podnikatelia dovtedy informáciu nedostali, platí, že automatické doplnenie identifikačných údajov nebolo možné vykonať.
Priamo v nástroji od Slovensko.Digital si teraz môžu spoločníci firiem overiť, či sa ich uvedená povinnosť týka – v prvom kroku stačí zadať názov spoločnosti. Ak služba zistí, že sa firmy povinnosť doplnenia údajov týka, pomôže s procesom ich zápisu. Ak nie, po zadaní názvu spoločnosti sa zobrazí oznam "Vyzerá, že všetko je v poriadku."
Treba e-občiansky s podpisom
Celý proces trvá v využitím pomôcky len zlomok času oproti tomu, ak by človek robil zápis len s využitím štátnych elektronických služieb.
"Stačí len spustiť jednoduchý interaktívny návod, ktorý človeka prevedie celým procesom. Aplikácia, ktorá je jeho súčasťou, pomôže aj s vytvorením prílohy, ktorú je treba pri podaní cez Slovensko.sk priložiť," vysvetľuje Ján Suchal zo Slovensko.Digital.
Na vykonanie zápisu potrebuje potom používateľ občiansky preukaz s čipom a platným certifikátom pre elektronický podpis, čítačku preukazu a nainštalované softvéry na elektronický podpis dokumentov.
Vyplnený návrh na zápis identifikačných údajov si treba stiahnuť do počítača vo formáte fuzs.xml. Následne samotné podanie prebieha cez elektronickú službu Podávanie návrhu na zápis, zmenu a výmaz údajov v obchodnom registri, ku ktorej sa treba prihlásiť cez elektronický doklad totožnosti.
V údajoch o správe používateľ vyberie typ podania "Zmena" a označí možnosť "áno" – že dopĺňa výlučne identifikačné údaje. K podaniu používateľ pridá stiahnutú prílohu fuzs.xml a ak predtým nebola podpísaná, treba ju zvlášť podpísať a potom aj samotné podanie.
Pri tvorbe aplikácie pre uľahčenie zápisu údajov do obchodného registra pomohla mimovládke podľa vlastných slov aktívna spolupráca zo strany ministerstva spravodlivosti a na testovaní sa zúčastnila firma Anasoft.